钦定古今图书集成/理学汇编/学行典/第252卷 > 董锐
## 钦定古今图书集成/理学汇编/学行典/第252卷 > 董锐

按《宁波府志》：“董锐，号俗庵，给事鏊弟也。家素丰，好行
其德。尝遇岁饥，出粟煮糜，活数千人。国赋不给，郡守
贷锐二千金，锐即蠲助，代贫民之逋。守上之朝，赐七
品散官。一夕，有五十人叩门，将行劫焉。锐饮之酒，人
赠五十金，语之曰：‘人生宜自爱，吾独不能致若等于
法乎’？皆俯首谢去。越五载，诸人各携金如前数，踵锐”
门曰：“实赖君惠，经营孳息，皆成家计。今以奉还，所不至者数人耳。”一时传为异事，由是董名益著。岁暮至
西陵，得遗金于旅舍，因留不归。至明年三月，有号恸
而来者曰：“吾父受主者令，携五百金以饷。某偶以夜
渡，忘之。今拷掠备至，予岂望金之存，将碎首于此，示
吾父不欺，庶几白吾父耳。”锐曰：“吾为若留久矣，速归，
拯尔父。”举以还之。城西艰徒涉，捐赀造望京桥，至今
利之。